ভারতীয় ক্রিকেট দলের কোচের পদ থেকে সম্ভবত সরতে হচ্ছে অনিল কুম্বলেকে। ভারতীয় ক্রিকেটারদের বেতন বাড়ানোর জন্য সওয়াল করে তিনি মোটেই ভারতীয় ক্রিকেট কর্তাদের নেকনজরে নেই। শুক্রবারই জাতীয় দলের কোচের জন্য আবেদন করার কথা জানানো হয়েছিল। কে হতে পারেন কোহলি-ধোনিদের পরবর্তী কোচ?
সূত্রের খবর, জাতীয় ক্রিকেট দলের কোচ হওয়ার জন্য হট ফেভারিট বীরেন্দ্র সহবাগ। জুনমাসের মাঝামাঝি চ্যাম্পিয়ন্স ট্রফি পর্যন্ত কুম্বলের সঙ্গে চুক্তি রয়েছে ভারতীয় বোর্ডের। সূত্রের খবর, বোর্ডের তরফ থেকেই সহবাগের কাছে বার্তা পাঠানো হয়েছে কোচের পদের জন্য আবেদন করার জন্য। আইপিএল-এর ম্যাচ চলাকালীনই সহবাগের কাছে বোর্ডের তরফে এমন প্রস্তাব আসে। সর্বভারতীয় প্রচারমাধ্যমের খবর অনুযায়ী, বোর্ডের এক শীর্ষকর্তা সম্প্রতি জানিয়েছেন, ‘আইপিএল-এর ম্যাচ চলাকালীন বোর্ডের অন্যতম শীর্ষকর্তা সহবাগের কাছে এমন প্রস্তাব রাখেন। তবে কেবল সহবাগ নন, অনেক প্রাক্তন ক্রিকেটারই জাতীয় দলের কোচ হওয়ার জন্য আবেদন করবেন।’

কুম্বলের পরে কোচ হবেন সহবাগ? জল্পনা শুরু। — গেটি ইমেজেস
যদিও সহবাগ ঘনিষ্ঠ মহলে এমন প্রস্তাবের সত্যতা সম্পর্কে স্বীকার করেননি। বোর্ডের অন্দরমহলের খবর, বোর্ড এমন একজন কোচকে চাইছে যার সঙ্গে ২০১৯-এর বিশ্বকাপ পর্যন্ত চুক্তি করা যাবে। যিনি চুক্তি করবেন, তাঁকে দীর্ঘমেয়াদি এই চুক্তির কথা মাথায় রাখতে হবে।
কোচ হিসেবে কুম্বলে কিন্তু যথেষ্ট সফল। কুম্বলের জমানাতেই টানা পাঁচটা টেস্ট সিরিজ জিতেছে ভারত। পাশপাশি, টেস্টে একনম্বর স্থানও অর্জন করেছে কোহলি ব্রিগেড। তবে হরভজনের কথামতো কুম্বলে সম্প্রতি বোর্ডের কাছে জাতীয় দলের ক্রিকেটারদের বেতন বাড়ানোর প্রস্তাব রেখেছিলেন। যা মোটেই ভাল ভাবে নেয়নি বোর্ড। পাশাপাশি, বেশ কিছু সিনিয়র ক্রিকেটারের সঙ্গেও কুম্বলের মতানৈক্য তৈরি হয়েছে। এমন পরিস্থিতিতে কুম্বলের সঙ্গে বোর্ডের চুক্তি বাড়ানোর বিপক্ষে বোর্ডের একাংশ।
যাঁরা কোচ হওয়ার জন্য আবেদন করবেন, তাঁদের মধ্যে থেকে যোগ্যতম প্রার্থীকে বেছে নেবেন সৌরভ, সচিন, লক্ষ্মণের নির্বাচনী প্যানেল। যদিও পুরো বিষয়টির দায়িত্বে থাকছেন বোর্ডের সিইও রাহুল জহুরি।